Ilbieraħ, l-Istati Membri tal-UE qablu dwar proposta tal-Kummissjoni biex jiġu investiti €998 miljun fi proġetti ewlenin tal-infrastruttura tal-enerġija Ewropea fil-qafas tal-Faċilità Nikkollegaw l-Ewropa (CEF). Il-vot pożittiv tal-bieraħ jipprovdi għajnuna finanzjarja għal xogħlijiet u studji għal għaxar proġetti. L-akbar ammont ta' finanzjament imur għall-Proġett tas-Sinkronizzazzjoni tal-Baltiku (EUR 720 miljun) biex jiġu integrati aħjar is-swieq tal-elettriku tal-Estonja, tal-Latvja, tal-Litwanja u tal-Polonja. Proġetti oħra jinkludu grilja tal-elettriku intelliġenti li tgħaqqad l-Ungerija u s-Slovakkja (EUR 102 miljun), u l-ewwel għotja tas-CEF li qatt ingħatat għal xogħlijiet fuq proġett tat-trasport tas-CO2 għall-portijiet Belġjani u Olandiżi. Kadri Simson, il-Kummissarju għall-Enerġija qalet: “Dawn l-għaxar proġetti se jikkontribwixxu għal sistema tal-infrastruttura tal-enerġija aktar moderna, sigura u intelliġenti, li hija kruċjali għat-twettiq tal-Patt Ekoloġiku Ewropew u biex jintlaħqu l-miri klimatiċi ambizzjużi tagħna għall-2030. B'mod partikolari, id-deċiżjoni tal-bieraħ hi pass deċiżiv fil-proċess tas-Sinkronizzazzjoni tal-Baltiku, proġett ta' interess strateġiku Ewropew. Dawn l-investimenti se jgħinu biex isostnu l-irkupru ekonomiku tal-UE, u joħolqu l-impjiegi.” L-allokazzjoni tal-fondi hija konformi mal-objettivi tal-Patt Ekoloġiku Ewropew, b'84% tal-fondi jmorru għal proġetti tal-elettriku jew ta' grilji intelliġenti. Il-vot tal-bieraħ jagħti għajnuna finanzjarja lil għaxar proġetti: tnejn għat-trażmissjoni tal-elettriku, wieħed għall-grilji intelliġenti tal-elettriku, sitta għat-trasport tas-CO2 (inklużi ħames studji), u wieħed għall-gass. Il-proġetti li ġew approvati lbieraħ jinkludu: Il-Proġett tas-Sinkronizzazzjoni tal-Baltiku, Fażi II (€720 miljun): Wara investiment preċedenti, dan il-finanzjament il-ġdid se jmur għall-bini tal-Harmony Link – kejbil tal-elettriku li jgħaqqad il-Polonja u l-Litwanja permezz tal-Baħar Baltiku. Dan il-kejbil se jkun il-pedament għal grilja futura lil hinn mill-kosta fil-Baħar Baltiku. Dan il-finanzjament se jkopri wkoll investimenti bħal kondensaturi sinkroniċi fl-Estonja, fil-Latvja u fil-Litwanja. Danube Ingrid (€102 miljun): Dan il-proġett ta' grilja tal-elettriku intelliġenti fl-Ungerija u fir-Repubblika Slovakka se jtejjeb il-ġestjoni tan-netwerk u jżid il-kwalità u s-sigurtà tal-provvista għall-parteċipanti kollha fis-suq. Se jappoġġja wkoll l-integrazzjoni effiċjenti tas-sorsi tal-enerġija rinnovabbli. Il-proġett tan-netwerk tat-trasport tas-CO2 ta' Porthos (€102 miljuni): Dan il-proġett bejn in-Netherlands u l-Belġju se jiżviluppa netwerk tat-trasport tas-CO2 fi tlieta mill-portijiet ewlenin tal-Ewropa (Rotterdam, Antwerp u l-Port tal-Baħar tat-Tramuntana) li jwassal għal sit tal-ħżin lil hinn mill-kosta fil-Baħar tat-Tramuntana. L-Interkonnettur ta' bejn il-Bulgarija u s-Serbja (€28 miljun): Dan il-proġett ta' prijorità miftiehem taħt il-Grupp ta' Livell Għoli tas-CESEC se jtejjeb is-sigurtà tal-provvista u d-diversifikazzjoni tal-importazzjonijiet tal-gass fix-Xlokk tal-Ewropa. North Sea Wind Power Hub (€14-il miljun): Studju li jappoġġja l-iżvilupp ta' proġett importanti għat-tnedija tal-enerġija mir-riħ lil hinn mill-kosta fil-Baħar tat-Tramuntana. Sfond Biex l-Ewropa tkun tista' twettaq tranżizzjoni lejn ekonomija nadifa u moderna, huwa neċessarju li l-infrastruttura Ewropea tiġi adattata għall-ħtiġijiet futuri tas-sistema tal-enerġija. L-interkonnessjonijiet huma s-sinsla tas-suq tal-enerġija integrat tal-UE, li se jtejjeb is-sigurtà tal-provvista tal-Ewropa, inaqqas id-dipendenza fuq fornituri uniċi u jagħti aktar għażla lill-konsumaturi. Huwa essenzjali wkoll biex is-sorsi tal-enerġija rinnovabbli jirnexxu u l-UE twettaq l-impenji tagħha tal-Ftehim ta' Pariġi u l-ambizzjoni tagħha li ssir newtrali għall-klima sa nofs is-seklu. Il-Proġetti ta' Interess Komuni (PCIs) fuq il-lista tal-Unjoni adottata mill-Kummissjoni biss huma eliġibbli għal għotja tas-CEF. L-aħħar lista tal-PCI ġiet ippubblikata f'Ottubru 2019 u l-lista tal-PCI li jmiss, il-ħames waħda, hija mistennija tidħol fis-seħħ fil-bidu tal-2021. Is-CEF-Enerġija diġà tat kważi €4 biljun f'għotjiet mill-2014, b'65% minnhom allokati lil proġetti tal-elettriku, inklużi l-grilji intelliġenti. Il-finanzjament futur tas-CEF-Enerġija huwa soġġett għal ftehim finali mill-istituzzjonijiet tal-UE dwar il-Qafas Finanzjarju Pluriennali għall-2021-2027. L-għotjiet futuri se jkunu konformi mar-reviżjoni ppjanata tar-Regolament dwar in-Netwerks Trans-Ewropej tal-Enerġija (TEN-E). Il-Kummissjoni mistennija tressaq il-proposta TEN-E tagħha qabel tmiem l-2020, biex tiżgura qafas li jibqa' validu fil-futur biex l-UE tkun tista' tiffinanzja l-infrastruttura meħtieġa għat-twettiq tal-Patt Ekoloġiku Ewropew. Għal Aktar Informazzjoni: Lista tal-proġetti kollha li rċevew appoġġ tal-UE taħt din is-sejħa Ħarsa ġenerali lejn il-proġetti ffinanzjati mill-Faċilità Nikkollegaw l-Ewropa – Enerġija fl-2014-2019 Il-lista attwali ta' “proġetti ta' interess komuni” L-Aġenzija Eżekuttiva għall-Innovazzjoni u n-Networks (INEA)